Jørn Dohrmann (DF), 2003-04-23:
Jeg takker for den fyldestgørende besvarelse fra begge ministre.
Dansk Folkeparti har rejst den her forespørgsel om lukning af Barsebäck af forskellige grunde, som vi vil komme nærmere ind på, men vi er også meget optaget af at få Barsebäck lukket så hurtigt som muligt.
Lige siden Barsebäck blev opført i 1970'erne,
har den danske befolkning været meget opsat på at få Barsebäck lukket igen, da man mener, at Barsebäck er forkert placeret ud fra et sikkerhedsmæssigt hensyn.
Barsebäck ligger i en region med over 3 millioner indbyggere inden for en kort afstand til selve værket.
Selv svenskerne har ofte erkendt, at der var tale om en fejlplacering af Barsebäck.
Reaktor 2 på Barsebäck er lige blevet startet op igen efter et langvarigt driftsstop.
Man sagde først, at lukningen kun ville vare få dage, men værket har rent faktisk været lukket fra den 15. januar til den 7. marts i år.
Hvad skyldes så den midlertidige lukning?
Godkendelsen var kun for 1 år, men det viste sig imidlertid ret hurtigt, ja, allerede efter 14 dage, at disse rør ikke var gode nok, for de begyndte at gå i stykker.
Her var der faktisk en reel risiko for, at der kunne være sket en stor ulykke og dermed en katastrofe for de omkringliggende byer med flere millioner indbyggere.
Efter den 11. september mener vi også, at der er kommet et helt nyt perspektiv ind i billedet, som også begrunder en lukning.
Her taler vi om sikkerhed omkring atomkraftværket, der ligger så tæt på Danmarks hovedstad.
Spørgsmålet er, om dette atomkraftværk kan være et muligt terrormål.
Dansk Folkeparti mener, at Barsebäck kan være et oplagt terrormål, hvis terrorister virkelig ønsker at gøre stor skade på et vestligt land. Senest har også Tyskland undersøgt sine atomkraftværker, og der er der nogle undersøgelser, som har vist, at nogle af deres atomkraftværker ikke kunne modstå sådan et flystyrt, som skete på World Trade Center den 11. september 2001. Statsministeren udtalte på et pressemøde i maj 2002, at man havde en klokkeklar aftale med den svenske regering om, at den sidste reaktor skulle lukkes senest i år 2003.
Den aftale har vist sig ikke at være så klokkeklar alligevel.
De mange gyldne løfter, som svenskerne gennem årene har givet, ser heller ikke ud til at blive til noget.
Hvor meget har Sverige gjort for at forebygge en sådan mangel på el? Sverige har haft rigelig tid til at finde alternative energiforsyningskilder, der kunne erstatte den strøm, der produceres på Barsebäck. Nu er det på høje tid, der kommer en endelig dato for, hvornår værket skal lukkes, og det skal være en dato, man kan stole på.
Jeg vil godt udtrykke min store glæde over, at man på det seneste har kunnet læse i dagspressen, at indenrigsministeren har taget kontakt til den svenske regering forhåbentlig for at få en helt klar aftale om lukning af den sidste reaktor på Barsebäck.
Jeg mener dog alligevel, at den danske regering har sovet i timen.
Hvorfor tager man først kontakt til den svenske regering flere måneder efter, at Göran Persson den 13. januar udtaler, at man nok alligevel ikke vil lukke Barsebäck i år?
Den pludselige henvendelse til den svenske regering kunne man nok tro skyldes, at Dansk Folkeparti har presset på bl.a. med anmeldelse af denne forespørgsel.
Mange vil nok påstå, at det er usandsynligt, at der overhovedet kan forekomme et reaktoruheld, men Dansk Folkeparti mener imidlertid, at fejlrenoveringen med den efterfølgende nedlukning tydeligt har bevist, at værket udgør en stor risiko, og at der nemt kan ske uheld, hvilket kan have store konsekvenser for mange millioner mennesker.
Dansk Folkeparti mener, at det fejlplacerede atomkraftværk Barsebäck, som nu har ligget der i over 30 år, snart må lukkes.
Formålet med dagens forespørgselsdebat er dog ikke at diskutere, om Barsebäck udgør en risiko eller en fejlplacering.
Formålet er, at Folketinget skal pålægge regeringen at rette henvendelse til den svenske regering med henblik på at få fastsat en dato for lukning, som vi kan regne med.
Derfor vil jeg gerne på vegne af Venstre, Socialdemokratiet, Det Konservative Folkeparti, SF, Det Radikale Venstre og Kristeligt Folkeparti og Dansk Folkeparti fremsætte følgende: Forslag til vedtagelse »Idet Folketinget noterer sig den svenske regerings tilsagn om at lukke reaktor 2 på atomkraftværket Barsebäck, skal Folketinget stærkt beklage, at den svenske regering endnu ikke har taget skridt til en sådan lukning.
Folketinget opfordrer i den forbindelse regeringen til snarest at rette henvendelse til den svenske regering med henblik på at få en bindende dato for, hvornår lukning af reaktor 2 på Barsebäck-værket vil finde sted.«